बोले- रेसलर्स प्रोटेस्ट के बारे में ट्वीट करेंगे तो अच्छा लगेगा, दूसरे स्टार्स से उम्मीद नहीं
WFI Chief Brij Bhushan Sharan Singh Case - Phogat Sisters Father Seeks Help From Aamir Khan. पूर्व पहलवान और फोगाट सिस्टर्स के पिता महावीर फोगाट ने हाल ही में कहा कि उन्हें किसी भी फिल्म कलाकार से उम्मीद नहीं है कि वो भारतीय कुश्ती महासंघ (रेस्लिंग फेडरेशन ऑफ इंडिया) के चीफ बृजभूषण
पूर्व पहलवान और फोगाट सिस्टर्स के पिता महावीर फोगाट ने हाल ही में कहा कि उन्हें किसी भी फिल्म कलाकार से उम्मीद नहीं है कि वो भारतीय कुश्ती महासंघ (रेस्लिंग फेडरेशन ऑफ इंडिया) के चीफ बृजभूषण शरण सिंह के खिलाफ चल रहे विरोध को लेकर अपना समर्थन देंगे। लेकिन अगर आमिर खान इस प्रदर्शन के समर्थन में ट्वीट करेंगे, तो प्रदर्शनकारियों को जरूर इसकी खुशी होगी और वो उनकी सराहना करेंगे।
बता दें कि आमिर ने इससे पहले 2014 में अपने शो सत्यमेव जयते में फोगाट बहनों का इंटरव्यू लिया था। वहीं फिल्म 2016 में रिलीज हुई फिल्म दंगल में आमिर खान ने महावीर फोगाट की भूमिका निभाई थी। इस फिल्म ने वर्ल्ड वाइड तकरीबन 2000 करोड़ रुपये का कलेक्शन किया था।
मुझे किसी स्टार से कोई उम्मीद नहीं है- महावीर 
इंडिया टुडे से बातचीत के दौरान महावीर फोगाट ने कहा- ‘मुझे किसी स्टार से कोई उम्मीद नहीं है, लेकिन अगर आमिर खान समर्थन में ट्वीट करते हैं तो हमें अच्छा लगेगा।’लंबे समय से चल रहे इस विरोध प्रदर्शन पर अभी तक आमिर का कोई रिएक्शन नहीं है। इससे पहले आमिर ने हाल ही में नई दिल्ली में प्रधानमंत्री नरेंद्र मोदी के मन की बात के 100 वें संस्करण में भाग लिया था।
महावीर ने बताई मामले में पहले चुप्पी साधने की वजह
उन्होंने कहा- 'हम 2014 में कुछ आरोपों के बारे में जानते थे, लेकिन तब कुछ नहीं कहना चाहते थे। मेरी तीन बेटियां उस वक्त राष्ट्रमंडल खेलों में खेल रही थीं। अगर हम तब बोलते तो उन्हें अनुशासनहीनता का हवाला देते हुए भाग लेने की अनुमति नहीं दी जाती।'
बृजभूषण के खिलाफ एक्शन होना ज्यादा जरूरी है
महावीर ने कहा- 'विरोध के बीच पहलवानों को किसी भी तरह की मदद नहीं मिल रही है। धरना कर रहे पहलवानों को प्रैक्टिस नहीं कर पा रहे हैं। वो बेहतर ट्रेनिंग ले सकते थे और बेहतर खा सकते थे, लेकिन अभी बृजभूषण के खिलाफ एक्शन होना ज्यादा जरूरी है। उन्होंने आगे कहा- ‘यह करो या मरो की स्थिति है। न्याय मिलने तक हम धरने पर बैठेंगे। हम इस लड़ाई में एकजुट हैं। बबीता भी इस लड़ाई का हिस्सा हैं।'
हम डब्ल्यूएफआई में कोई पद नहीं लेंगे
फोगाट बोले- ‘इससे पहले पहलवानों से जनवरी में भी धरना प्रदर्शन किया था। हम इस मामले के बारे में खेल मंत्री, भाजपा प्रमुख जेपी नड्डा और केंद्रीय गृह मंत्री अमित शाह को सूचित करना चाहते थे। विरोध के बाद एक समिति का गठन किया गया था, लेकिन हमें उससे कोई न्याय नहीं मिला।
उन्होंने कहा- इस मुद्दे को लेकर कोई राजनीति नहीं है। हम पर यह आरोप कि मेरा परिवार सत्ता हड़पने की कोशिश कर रहा है, यह सरासर झूठा है। हमारा परिवार साथ है। हम डब्ल्यूएफआई में कोई पद नहीं लेंगे।'